I 2015 skulle omkring 2.600 personer møde op til afsoning i et af landets fængsler - men godt 1.100 af de dømte blev væk. Det får nu konsekvenser.

Partierne i blå blok har nemlig lavet en aftale som en del af justitsminister Søren Pinds (V) såkaldte respektpakke, hvor de sociale ydelser tages fra de dømte, fra den dag, de skulle være mødt op til afsoning.

Og det er et skridt i den rigtige retning, lyder det fra Peter Kofod Poulsen, der er retsordfører for Dansk Folkeparti.

- Man skal ikke kunne udeblive fra straf, og så ellers spille fandango for skatteborgernes penge, siger han.

Læs også : Pind hæver straffen for at blive væk fra dommen

Forhandlingerne om den sidste del af respektpakken bliver genoptaget senere i dag, og det forventes, at justitsminister Søren Pind omkring klokken 13.30 kan præsentere den fulde pakke.

I det konkrete tilfælde med fanger, der udebliver fra afsoning, bruger politiet og fængselsbetjentene alt for meget spildtid, når folk ikke møder op.

Og samtidig sender det et vigtigt signal om at have respekt for myndighederne, mener Peter Kofod Poulsen.

- Det er respektløst over for systemet, der straffer, og over for ofrene. Der skal være respekt over for retssystemet og over for de ofre, der har været udsat for kriminalitet, siger han.

I forvejen er det muligt at straffe folk, der ikke møder op til afsoning - eksempelvis med bøde.